《明妃曲一首》
宋代·王阮

胡尘漠漠风卷沙，明妃马上弹琵琶。
琵琶一曲思归谱，明妃泪尽胡儿舞。
胡儿不道思归苦，更问汉宫余几许。
古来和戎人似铁，汉家和戎人似雪。
午窗一抹春山横，万里关河不须设。
燕支帐寒秋复春，翠被不禁愁杀人。
人生不可尽黄金，无黄金兮死沉沦。
明妃也莫怨青冢，死有佳名生有用。
君不见秦楼当日卷衣女，一一空随宿草腐。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。